  Туспуктэм: vk.com (Удмуртия Книжное-Издательство) Наталия Сильвестрова Россиысь цифровой азинсконъя министерство улосвыл но шаертодонъя литературая «Малая Родина» огъяросси вожвылъяськон улсын шаертодонэз но вордӥськем палъёслэсь историзэс азинтонын тыршисьёсты С. О. Шмидтлэсь нимзэ нуллӥсь «Подвижник краеведения» дипломен пусйиз. Данъетлэн лауреатэз «Удмуртия» книгапоттонилэн валтӥсь редакторез Георгий Грязев луиз. Со сярысь ужъюртлэн «ВКонтакте» мерлыко вотэсысь бамаз ивортӥзы. Данъетан ужрад 3-тӥ инвожое Москваын «Красная площадь» IX книга фестиваль дыръя ортчоз Георгия Грязев – Удмуртилэн сӥё-дано журналистэз, чеберлыко но документъёс вылэ пыкиськыса лэсьтэм 28 книгалэн, элькунлэн историез сярысь, шаертодонъя ӟуч но удмурт кылъёсын книгаослэн, нылпиослы удмурт кылын ӝоквыл шудонъёслэн авторзы, трос гинэ бадӟым изданиослэн редакторзы. Книгаос пӧртэм вожвылъяськонъёсын но фестивальёсын вормылӥзы, Россиын, озьы ик кунгож сьӧрын но, данлык басьтӥзы. 2019-тӥ арын Георгий Грязевез «Книга – путь сотрудничества и прогресса» калыккуспо книга вожвылъяськонын «Удмурты. Тайна Тамги» книгаез понна Туркменистанлэн азьмуртэзлэн дипломеныз пусйизы. 2023-тӥ арын «Удмурты. Зов языческих предков» ужез книга вожвылъяськонын Азвесь диплом басьтӥз но Санкт-Петербургысь Б. Н. Ельцин нимо Президентской лыдӟетъюртысь адӟытонэ пыриз. Тодэ вайытом, «Удмуртия» книгапоттоннилэн Дэбес ёросысь кибашлыослэн юртэнызы ӵош дасям книгазы «Арлэн книгаез П. И. Чайковскийлэн вордскем шаераз» вожвылъяськонын «Лучшая книга о малой родине» номинациын вормисе потӥз. Ватсалом, Удмуртиын ошмесо шаермылэн трос дауръем историезлы сӥзем книга поттӥзы. «Удмурты» серия улсын «Удмурты. Между Вяткой и Камой», «Удмурты. Тайна тамги», «Секреты удмуртских мастеров», «Удмурты. На земле древних Алангасаров», «Удмурты. Зов языческих предков», «Удмурты. Наследие древних воршудов» книгаос лыдӟисьёс доры вуизы. Тегъёс: книгаос книгапоттонни данъетъёс Удмуртия  